O provincii pozri *Miláno (provincia).*
Súradnice: 45°28′S 9°10′V﻿ / ﻿45,467°S 9,167°V﻿ / 45.467; 9.167

**Miláno** (po taliansky *Milano*, v milánskom nárečí *Milàn*) je druhé najväčšie mesto a hlavné ekonomické centrum Talianska. Je to hlavné mesto provincie Miláno. Nachádza sa na severe Talianska v oblasti Lombardsko.

Na základe skutočnosti, že v meste majú sídlo viaceré banky a aj talianska burza, je Miláno ekonomické centrum Talianska. Miláno patrí k najbohatším mestám v Európskej únii. V Miláne možno vidieť aj umelecké pamiatky, ako sú napríklad Castello Sforzesco, Poslednú večeru od Leonarda da Vinci, Galériu Viktora Emanuela II. svetovo preslávené operné divadlo La Scala alebo sa iba prechádzať medzi obchodmi v módnej štvrti, kde majú svoje butiky preslávení návrhári. Sídli tu veľa módnych firiem, známa je hlavne ulica via Montenapoleone. 

Samotné mesto (*Comune di Milano*) má 1 366 037 obyvateľov (30.11.2017), počet obyvateľov Veľkého Milána (*La Grande Milano*), celej konurbácie je približne 7 400 000 obyvateľov.

Susedné obce
------------

Arese, Assago, Baranzate, Corsico, Peschiera Borromeo, Rho, Sesto San Giovanni, Cormano, Cologno Monzese, Bresso, Novate Milanese, Vimodrone, Pero, Segrate, Settimo Milanese, Cusago, Cesano Boscone, Trezzano sul Naviglio, San Donato Milanese, Buccinasco, Rozzano, Opera

Geografia a podnebie
--------------------

Miláno sa nachádza na severnej časti Apeninského polostrova, v západnej časti oblasti Lombardsko. Mesto leží v nížine, na sever od mesta sa nachádzajú Alpy, hranica so Švajčiarskom a mesto Lugano. Mestom pretekajú len malé rieky (*Olona* na západe, *Lambro* na východe a *Seveso*). V meste je aj systém prepojených kanálov  – *Naviglio*.

Miláno má na malej rozlohe veľký počet obyvateľstva, takže má pomerne veľkú hustotu obyvateľstva.

Miláno má kontinentálne podnebie , ktoré je odlišné od podnebia v strednej a južnej časti Talianska, pre ktorú je typické stredomorské podnebie. Zima v Miláne je obvykle vlhká a chladná a leto horúce a daždivé. Priemerné teploty sú -2/+4 °C v januári a +17/+29 °C v júli. Sneženie bývalo typické medzi decembrom a februárom až do 40 cm ročne. V súčasnosti je to skôr ale neobvyklý jav. Vlhkosť býva pomerne vysoká počas celého roka, priemerné ročné zrážky sú okolo 1 000 mm. Môže sa tu vyskytnúť hmla, ale redukcia ryžových polí a znižovanie znečistenia vzduchu v okolí mesta spôsobujú menší výskyt hmlistého počasia.

Dejiny
------

Miláno v roku 1926
Predpokladá sa, že zakladateľmi mesta boli Kelti okolo roku 600 pred Kr. Okolo roku 222 pred Kr. bolo mesto zahrnuté do Rímskej ríše a Rimania mu dali meno *Mediolanum*. V 4. storočí, v čase biskupa Ambróza a cisára Theodosia I. bolo Miláno hlavným mestom Západorímskej ríše a druhým najväčším mestom v Európe. Štatút hlavného mesta stratilo už v roku 402, keď sa novým hlavným mestom ríše stala Ravenna. Bolo to predovšetkým v dôsledku pohybu barbarských kmeňov, hlavne vizigótov. V roku 452 došlo k vpádu hunského kráľa Attilu a k úpadku mesta. V roku 569 sa mesto stalo súčasťou ríše Longobardov, byzantskí úradníci ušli do Janova kvôli bezpečnosti. Longobardi z Milána vybudovali svoje hospodárske centrum, ktoré predčilo susedné mestá Pavia, či Monza. V 11. storočí dochádza k jeho ekonomickej a mocenskej expanzii. V roku 1167 vstúpilo do voľnej federácie združujúcej talianske mestské štáty pod názvom Lombardská liga. Vymanili sa spod vlády cisára a postupne ovládali mestá feudálne rody, Miláno sa stalo mestským štátom. Miláno preslávili rody Viscontiovcov a Sforzovcov. Spolu s ostatným talianskymi mestami sa od 18. storočia stávali záujmom veľkých mocností Európy. V 18. storočí sa Miláno stalo jedno z hlavných centier hnutia Risorgimento. V roku 1859 sa vymanilo spod vlády rakúskych Habsburgovcov, stalo sa súčasťou Sardínskeho kráľovstvo, ktoré sa neskôr pretransformovalo na Talianske kráľovstvo.

V Miláne vzniklo Mussoliniho fašistické hnutie, tu však bol Mussolini aj potupne popravený.

Kultúra a zaujímavosti
----------------------

Hrad Sforzesco
Bazilika Sv. Lorenza
V Miláne je viacero pamiatok a turistických atrakcií.

### Pamiatky

* Milánsky dóm (Duomo) – je druhá najväčšia katedrála na svete a stavba s najväčším počtom sôch na svete.
* Castello Sforzesco (Sforzovský hrad) – hrad postavený Francescom Sforzom s niekoľkými múzeami a galériou.
* Bazilika svätého Lorenza
* Bazilika svätého Ambróza
* Kostol Santa Maria delle Grazie – v ktorého refektári sa nachádza svetoznáma maľba Posledná večera
* Biblioteca Ambrosiana – historická knižnica a galéria
* Galleria Vittorio Emmanuele II.
* Colonne di San Lorenzo – rímske ruiny
* Piazza Mercanti
* Arco della Pace

### Múzeá a divadlá

* Múzeum Bagatti Valsecchi
* Múzeum Poldi Pezzoli
* Divadlo *Teatro alla Scala* (La Scala)
* Divadlo *Teatro degli Arcimboldi*
* Museo del 900
* Galéria moderného umenia
* Národné múzeum vedy a technológie Leonarda da Vinciho
* Múzeum Leonardo3
* Museo Civico di Storia Naturale
* Gallerie d’Italia
* Pinacoteca di Brera – galéria umenia

### Vzdelanie

Štátna univerzita
V Miláne sídli veľký počet univerzít a iných inštitúcií vyššieho vzdelania.

* V Miláne sídli najväčšia talianska univerzita technického zamerania – *Politecnico di Milano*
* Jedna z najväčších univerzít Talianska –  *Università degli Studi di Milano* (skratka UNIMI), má 9 fakúlt a študuje na nej vyše 60 000 študentov.
* *University of Milan Bicocca* je jedna z novších univerzít, založená v 1998
* Katolícka univerzita *Università Cattolica del Sacro Cuore*
* *Univerzita Luigiho Bocconiho* – prestížna univerzita s obchodným a ekonomickým zameraním
* Iné (*Istituto Europeo di Design*, *Scuola Superiore di Direzione Aziendale – Bocconi, Università C. Cattaneo L.I.U.C. Università Vita-Salute San Raffaele, Conservatorio Superiore "G. Verdi" di Milano, Accademia delle Belle Arti di Brera*)

### Životný štýl

Obyvatelia Milána sú označovaní ako *Milanesi* (neformálne *Meneghini*, alebo *Ambrosiani*). Miláno je pomerne bohaté na parky, v centre mesta sa nachádzajú *Parco Sempione*, za pevnosťou Castello Sforzesco, *Giardini Pubblici Indro Montanelli*, v blízkosti ktorých sa nachádza Prírodovedné múzeum a *Giardini della Guastalla,* či nový park *Biblioteca degli Alberi* v rekvalifikovanej časti Porta Nuova. 

Ako väčšina talianskych miest má Miláno typickú kuchyňu. Preslávená je "Cotoletta alla Milanese" (špeciálne teľacie kotlety), "Casoela", "Polenta", "Pizzoccheri", "Ossobuco" a "Risotto alla Milanese". Jedlami podávanými počas sviatkov sú "Chiacchiere", podávané počas karnevalu, "Tortelli fritti" počas Veľkej noci a vianočný koláč "Panettone". V opátstve Chiaravalle na dnešnom milánskom predmestí vznikol syr "Grana Padano" a neďaleká dedinka Gorgonzola dala meno ďalšiemu syru s modrou plesňou.

Ekonomika
---------

Via Turati
Miláno patrí k väčším finančným centrám vo svete. Sídli tu Borsa Italiana, hlavná talianska burza. V meste sa nachádza avantgardná priemyselná štvrť, viaceré banky a slávne firmy.

Fiera Milano je veľký výstavný a obchodný komplex v Miláne. Miláno je svetové stredisko módy a designu. Mesto patrí k najbohatším mestám v Európskej únii.
Slávne firmy sídliace v Miláne:

* Alenia Aermacchi
* Alfa Romeo
* Giorgio Armani
* Banca Intesa
* Bugatti
* Dolce & Gabbana
* Pirelli
* Prada
* Telecom Italia
* UniCredit
* Gianni Versace

Doprava
-------

### Letecká doprava

Mesto má veľké medzinárodné letisko Malpensa (*MXP*), nachádza sa neďaleko priemyselných mestečiek Busto Arsizio a Gallarate a je spojené s centrom mesta prostredníctvom "*Malpensa Express*"  – železničným spojením (zo stanice Cadorna). Malpensa bolo navrhnuté slávnym architektom Ettorem Sottsassom. Miláno má tiež letisko Linate (*LIN*), spojené s centrom autobusovou linkou 73 (zo S. Babila). Tretie letisko je Orio al Serio (*BGY*), neďaleko mesta Bergamo. To spájajú s centrom viaceré pravidelné súkromné autobusové linky. Ďalšie letiská v regióne sú vo Vergiate, Venegono, Bresso, Voghera a Montichiari.

### Mestská hromadná doprava

Miláno má štyri linky metra: M1 – červená, M2 – zelená, M3 – žltá a M5 - fialová. Celý systém metra *Milan Metro M* prepája vyše 80 km. Miláno má jeden z najväčších električkových systémov na svete (zhruba 286 km koľajníc a 20 liniek). Ďalej tu premáva 93 autobusových liniek, ktoré dopĺňajú štyri trolejbusové. 

Miestna dopravná autorita – spoločnosť ATM, ktorá poskytuje hromadnú dopravu pre mesto Miláno prepravila vyše 600 miliónov obyvateľov v roku 2003.

### Železničná doprava

Miláno je druhým najväčším železničným centrom Talianska a päť hlavných staníc v Miláne patrí k najrušnejším. Vôbec prvá železnica začala premávať v roku 1840.

K najväčším staniciam patria:

* Milano Centrale (druhá najrušnejšia stanica v Taliansku)
* Milano P.ta Garibaldi
* Milano Lambrate

Šport
-----

V Miláne pôsobia dva významné svetové futbalové kluby, AC Miláno a FC Internazionale Miláno. Svoje domáce zápasy hrajú obe kluby na štadióne San Siro, ktorý má kapacitu 85 700 divákov. Zápas medzi týmito dvoma klubmi sa označuje ako Derby della Madonnina, či milánske derby.

Miláno hostilo Majstrovstvá sveta vo futbale v rokoch 1934 a 1990 a Majstrovstvá Európy v roku 1980.

Slávny okruh v Monze, celým názvom Autodromo Nazionale Monza je lokalizovaný blízko mesta. Od roku 1950 sa na ňom pravidelne konajú preteky Formuly 1.

Miláno bolo spoločne s Lombardskom kandidátom na usporiadanie Letných Olympijských hier v roku 2020.

Miláno spoločne s Cortina d'Ampezzo sú organizátormi Zimných olympijských hier roku 2026.

Osobnosti mesta
---------------

* Didius Julianus (\* 133 – † 193), starorímsky cisár
* Ambrosius Milánsky (\* okolo 340 – † 397), starorímsky cirkevný otec a biskup
* Augustín z Hippa (\* 354 – † 430), kresťanský teológ, spisovateľ, filozof a mystik, cirkevný Otec
* Urban III. (\* asi 1120 – † 1187), pápež
* Celestín IV. (\* ? – † 1241), pápež
* Leonardo da Vinci (\* 1452 – † 1519), renesančný architekt, hudobník, vynálezca, sochár a maliar
* Bianca Mária Sforza (\* 1472 – † 1510), cisárovná ako manželka Maximiliána I. Habsburského
* Pius IV. (\* 1499 – † 1565), pápež
* Giuseppe Arcimboldo (\* asi 1526 – † 1593), maliar
* Michelangelo Merisi da Caravaggio (\* 1571 – † 1610), maliar
* Stendhal (\* 1783 – † 1842), francúzsky spisovateľ
* Alessandro Manzoni (\* 1785 – † 1873), spisovateľ
* Karol Ambróz Habsburg-Este (\* 1785 – † 1809), rakúsky arcivojvoda, arcibiskup ostrihomský a prímas uhorský
* Mária Ludovika Modenská (\* 1787 – † 1816), rakúska cisárovná
* Ernesto Teodoro Moneta (\* 1833 – † 1918), publicista a politik
* Giulio Ricordi (\* 1840 – † 1912), hudobný vydavateľ
* Alessandro Anzani (\* 1877 – † 1956), inžinier
* Ettore Bugatti (\* 1881 – † 1947), podnikateľ a konštruktér
* Elvira de Hidalgo (\* 1888 – † 1980), španielska operná speváčka
* Giuseppe Meazza (\* 1910 – † 1979), futbalista a futbalový tréner
* Alberto Ascari (\* 1918 – † 1955), automobilový pretekár
* Aldo Rossi (\* 1931 – † 1997), architekt a dizajnér
* Claudio Abbado (\* 1933 – † 2014), dirigent
* Silvio Berlusconi (\* 1936), politik a podnikateľ
* Enrico Bombieri (\* 1940), matematik
* Paolo Nespoli (\* 1957), astronaut
* Giuseppe Bergomi (\* 1963), futbalista a futbalový tréner
* Benny Benassi (\* 1967), spevák a diskdžokej
* DJ Dado (\* 1967), diskdžokej
* Paolo Maldini (\* 1968), futbalista
* Silvia Farina Elia (\* 1972), tenistka
* Gala (\* 1975), speváčka
* Ivano Brugnetti (\* 1976), chodec
* Francesca Schiavone (\* 1980), tenista
* Rik De Voest (\* 1980), tenista
* Umberto Eco (\*1932 - † 2016)

Partnerské mestá
----------------

Nasledujúce mestá sú partnerskými mestami Milána:

* Palestína  Betlehem, Palestína
* Spojené kráľovstvo  Birmingham, Spojené kráľovstvo
* USA  Chicago, Illinois, Spojené štáty
* Poľsko  Krakov, Poľsko
* Senegal  Dakar, Senegal
* Nemecko  Frankfurt nad Mohanom, Nemecko
* Francúzsko  Lyon, Francúzsko
* Austrália  Melbourne, Austrália
* Japonsko  Osaka, Japonsko
* Brazília  São Paulo, Brazília
* Rusko  Petrohrad, Rusko
* Čína  Šanghaj, Čína
* Izrael  Tel Aviv, Izrael
* Kanada  Toronto, Kanada

Referencie
----------

1. ↑   *Parco Sempione* [online]. Comune Di Milano. Dostupné online.
2. ↑  Borsa Italiana
3. ↑   *Città Gemellate* [online]. Comune Di Milano. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Miláno**

Externé odkazy
--------------

* Oficiálna stránka (po taliansky)

  


| * z
* d
* u
**Lombardsko - obce provincie Miláno** |
| --- |
| Abbiategrasso  • Albairate  • Arconate  • Arese  • Arluno  • Assago  • Baranzate  • Bareggio  • Basiano  • Basiglio  • Bellinzago Lombardo  • Bernate Ticino  • Besate  • Binasco  • Boffalora sopra Ticino  • Bollate  • Bresso  • Bubbiano  • Buccinasco  • Buscate  • Bussero  • Busto Garolfo  • Calvignasco  • Cambiago  • Canegrate  • Carate Brianza  • Carpiano  • Carugate  • Casarile  • Casorezzo  • Cassano d'Adda  • Cassina de' Pecchi  • Cassinetta di Lugagnano  • Castano Primo  • Cernusco sul Naviglio  • Cerro Maggiore  • Cerro al Lambro  • Cesano Boscone  • Cesate  • Cinisello Balsamo  • Cisliano  • Cologno Monzese  • Colturano  • Corbetta  • Cormano  • Cornaredo  • Corsico  • Cuggiono  • Cusago  • Cusano Milanino  • Dairago  • Dresano  • Gaggiano  • Garbagnate Milanese  • Gessate  • Gorgonzola  • Grezzago  • Gudo Visconti  • Inveruno  • Inzago  • Lacchiarella  • Lainate  • Legnano  • Liscate  • Locate di Triulzi  • Magenta  • Magnago  • Marcallo con Casone  • Masate  • Mediglia  • Melegnano  • Melzo  • Mesero  • Miláno  • Morimondo  • Motta Visconti  • Nerviano  • Nosate  • Novate Milanese  • Noviglio  • Opera  • Ossona  • Ozzero  • Paderno Dugnano  • Pantigliate  • Parabiago  • Paullo  • Pero  • Peschiera Borromeo  • Pessano con Bornago  • Pieve Emanuele  • Pioltello  • Pogliano Milanese  • Pozzo d'Adda  • Pozzuolo Martesana  • Pregnana Milanese  • Rescaldina  • Rho  • Robecchetto con Induno  • Robecco sul Naviglio  • Rodano  • Rosate  • Rozzano  • San Colombano al Lambro  • San Donato Milanese  • San Giorgio su Legnano  • San Giuliano Milanese  • San Vittore Olona  • San Zenone al Lambro  • Santo Stefano Ticino  • Sedriano  • Segrate  • Senago  • Sesto San Giovanni  • Settala  • Settimo Milanese  • Solaro  • Trezzano Rosa  • Trezzano sul Naviglio  • Trezzo sull'Adda  • Tribiano  • Truccazzano  • Turbigo  • Vanzaghello  • Vanzago  • Vaprio d'Adda  • Vermezzo  • Vernate  • Vignate  • Villa Cortese  • Vimodrone  • Vittuone  • Vizzolo Predabissi  • Zelo Surrigone  • Zibido San Giacomo |